b'\n_START_ARTICLE_\nKronisk migrene\n_START_PARAGRAPH_\nKronisk migrene (CM) er en kombinasjon av ulike hodepiner og migrener som opptrer i 15 eller flere dager hver m\xc3\xa5ned over mer enn 3 m\xc3\xa5neder, hvorav minst 8 dager med typisk migrene. Mange med denne diagnosen kan v\xc3\xa6re feil-diagnostiserte, siden man regner med at mange kan ha medikamentoverforbrukshodepine i tillegg til migrenen. Blant disse kan omkring 50\xc2\xa0% regne med \xc3\xa5 g\xc3\xa5 tilbake til en episodisk status etter avvenning._NEWLINE_Kronisk migrene er assosiert med signifikant nedsatt helserelatert livskvalitet og uf\xc3\xb8rhet. Sannsynligheten for \xc3\xa5 v\xc3\xa6re borte fra arbeid/skole og i sosiale sammenhenger er betydelig, sammenlignet med episodisk migrene.\n_START_SECTION_\nAnfall\n_START_PARAGRAPH_\nPasienter med kronisk migrene behandles typisk med forebyggende (profylakser) og anfallsmedisiner. De mest vanlige anfallsmedisinene ved milde og moderate smerter er milde smertestillende legemidler, som paracetamol og acetylsalisylsyre. Det er ogs\xc3\xa5 vanlig \xc3\xa5 bruke s\xc3\xa5kalte NSAIDs. Ibux selges i s\xc3\xa5 m\xc3\xa5te reseptfritt, mens Indocid, Naproxen og Voltaren krever resept og dosering fra lege. Dersom disse ikke gir \xc3\xb8nsket effekt pr\xc3\xb8ver ofte triptaner (det finnes sju typer), enten som tabletter (herunder smeltetabletter), nesespray eller injeksjon. Bivirkningene ved bruk av triptaner er ofte milde og forbig\xc3\xa5ende. I noen tilfeller kan man ogs\xc3\xa5 \xc3\xa5 pr\xc3\xb8ve en kombinasjon av et triptan og et NSAID._NEWLINE_Siden nausea er vanlig ved migrene trenger noen ogs\xc3\xa5 et kvalmedempende middel, som for eksempel Afipran.\n_START_SECTION_\nForebyggende\n_START_PARAGRAPH_\nSom forebyggende er det mest vanlig \xc3\xa5 bruke betablokkere av typen propranolol eller metoprolol, men antiepileptika som valproat og topiramat regnes ogs\xc3\xa5 som A-preparater (profylakser med h\xc3\xb8yeste anbefalingsniv\xc3\xa5 basert p\xc3\xa5 graden av vitenskapelig kunnskapsgrunnlag). Blant medisiner med lavere kunnskapsgrunnlag (B og C-preparater) kan amitryptilin (antidepressiva), gabapentin (antiepileptika), og blodtrykksmidler som lisinopril (ACE-hemmer) og kandesartan (angiotensin II-reseptorhemmer) v\xc3\xa6re aktuelle \xc3\xa5 pr\xc3\xb8ve._NEWLINE_Ingen av de forebyggende medikamentene anbefales til gravide, og det skal informeres om at forebyggende behandling b\xc3\xb8r seponeres n\xc3\xa5r graviditet planlegges. Valproat er betydelig teratogent og b\xc3\xb8r unng\xc3\xa5s hos fertile kvinner.\n_START_SECTION_\nBotox\n_START_PARAGRAPH_\nPasienter som oppfyller kriteriene for diagnosen kronisk migrene, men ikke har tilfredsstillende effekt av medikamentell behandling (typisk triptaner, opioider,_NEWLINE_ergotaminer eller analgetikum), kan v\xc3\xa6re aktuelle kandidater for behandling med onabotulinumtoxinA (Botox). Pasienter som fyller diagnosekriteriene for (1.3) kronisk migrene og er behandlingsrefrakt\xc3\xa6re kan s\xc3\xb8ke HELFO om \xc3\xa5 f\xc3\xa5 behandlingen dekket. Den anbefalte rekonstituerte dosen med Botox for behandling av kronisk migrene er 155\xe2\x80\x93195 enheter (0,1 ml tilsvarer 5 enheter) administrert intramuskul\xc3\xa6rt (IM). med en 30-gauge, 0,5 tommers n\xc3\xa5l, som injeksjoner p\xc3\xa5 31\xe2\x80\x9339 steder. Injeksjonene b\xc3\xb8r fordeles over sju spesifikke hode-/nakkemuskelomr\xc3\xa5der; musculus corrugator supercilii, musculus procerus, musculus frontalis, musculus temporalis, musculus occipitalis, musculus erector spinae (cervikal paraspinal muskelgruppe), og musculus trapezius. Det kan v\xc3\xa6re behov for en 1\xe2\x80\x91tommers n\xc3\xa5l i nakkeregionen for pasienter med ekstremt tykke nakkemuskler.\n_START_SECTION_\nCGRP-hemmere\n_START_PARAGRAPH_\nEn nyere form for profylakse er s\xc3\xa5kalte CGRP-hemmere. Kliniske tester har gitt sv\xc3\xa6rt lovende resultater og sv\xc3\xa6rt f\xc3\xa5 bivirkninger. Aimovig (erenumab) kom i salg i Norge fra 1. oktober 2018 og er reseptbelagt, men det er fortsatt ikke godkjent for refusjon fra HELFO. Det er imidlertid ventet at dette vil skje i l\xc3\xb8pet av f\xc3\xb8rste halv\xc3\xa5r i 2019. Refusjonsordningen vil imidlertid trolig kun omfatte et begrenset antall pasienter, siden medikamentene er kostbare. Det er ogs\xc3\xa5 grunn til \xc3\xa5 tro at bare nevrologer kan s\xc3\xb8ke om \xc3\xa5 f\xc3\xa5 medikamentet refundert, men dette er fortsatt uklart. To andre CGRP-hemmere er godkjent av FDA i USA og forventes snart \xc3\xa5 komme p\xc3\xa5 markedet i Europa og Norge. Dette gjelder Ajovy (fremanezumab) og Emgality (galcanezumab). Et fjerde preparat (eptinezumab) er ogs\xc3\xa5 forventet i n\xc3\xa6r framtid._NEWLINE_En normal dose med erenumab utgj\xc3\xb8r 70 mg og koster i underkant av 5 500,00 kroner i Norge. Noen vil imidlertid trolig trenger dobbel dose (140 mg) til \xc3\xa5 begynne med. Leverand\xc3\xb8ren har derfor inng\xc3\xa5tt avtale med noen apoteker, om at pasienter som f\xc3\xa5r resept p\xc3\xa5 dobbel dose f\xc3\xa5r denne til prisen av en enkelt dose. Norske pasienter har imidlertid ogs\xc3\xa5 anledning til \xc3\xa5 hente ut resepten p\xc3\xa5 svenske apotek, der prisen p\xc3\xa5 70 mg (enkel dose) ligger omkring 1 000 norske kroner under prisen i Norge.'